Kaliňák, Robert, podpredseda vlády a minister vnútra SR (2017-12-06):
Prepáčte, pán podpredseda, uvedomujem si tento svoj prehrešok, nebude sa to opakovať, som ochotný prijať všetky následky v tejto súvislosti. „Poslanci Marosz a Heger vyhlásili, že České dráhy zaplatia za desaťročný prenájom desiatich lokomotív Vectron v prepočte len 45 mil.“ Klamali. Češi zobrali lízing za 60 mil., teda o milión drahšie ako slovenské ŽSSK. Povedzte mi, ako sa s touto lžou môžte vysporiadať? Vnútorne. Viete, že ste klamali, viete, že vyzeráte ako tí najväčší neodborníci, viete, že ste čistí diletanti, že vás popravil samotný Denník N v prvý deň vašej funkcie. (Smiech v sále.) Rovno proste povedal, prečo je náš nákup výhodnejší, dokonca na kilometer máme prenájom lacnejší, dokonca máme, že nemôžu si zobrať úver, lebo ich majú veľa a že za tou firmou, teda vznikla deň pred súťažou, to bol jeden z najväčších dôkazov vlastne toho, že je to netransparentné, je nejaká bezvýznamná schránková firma, určite napísaná na niekoho z ministerstva dopravy a dala si názov, že Erste Bank. (Smiech v sále.) To je výkon, ktorý sa naozaj nikomu nepodarí len tak ľahko. Viete, aby vás (smiech v sále), aby vás denník SME rozobral do šróbu týmto spôsobom, to si nepamätám, že sa stalo. Ja sa len bojím, či tí redaktori, ktorí to písali, nedostali nejaký trest, ale ja verím, že – to zasa ako preháňam a trošku zľahčujem atmosféru. Rovnako dopadol Richard Sulík, aby som pána poslanca nechal na pokoji. Richard Sulík, keď predstavil svoj odvodový bonus, tú záchranu slovenskej ekonomiky, nejaký chlapec pri počítači mu prepočítal (čašník doniesol rečníkovi pohár s nápojom), ďakujem pekne, mu pripočítal, mu pripočítal, že miliardu by to stál, ten neutrálny. No, pán poslanec Rajtár, po tom, čo dnes som zistil, je dosť pravdepodobné, že ste sa na tom podieľali. (Smiech v sále a potlesk.) Pretože, pretože urobiť dieru do rozpočtu na miliardu opozičným návrhom, to chce fakt talent. Vy máte tendenciu sa tu všetkým smiať. Všetci sa viete správať, ako vy ste tí nadľudia, tí, ktorí majú pravdu. „Vaši voliči sú hlúpi, moji voliči sú múdri,“ to hovoríte vy vždy, to je váš jazyk, „my bojujeme za tých slušných ľudí.“ Vy bojujete za slušných ľudí, ktorých ste okradli o 4 mil., pán Rajtár?! Za tých slušných, ktorých ste obrali o 4 mil. a ste im to nevysvetlili od roku 2011? Alebo pán Galko? V podstate, ktorý sa vie iba vyhrážať, viete, on je taký ten, jaj, my sme chodili do školy, do jednej školy sme chodili spolu. (Smiech v sále.) Nerád by som rozprával story z tej školy, bolo by to osobné a bral by to ako útok. Faktom zostáva, že vyhrážanie je jeho silná stránka. Všimnite si, Matovič sa vyhráža prokurátorom a vyšetrovateľom, Rajtár iba prokurátorom a pán Galko všetkým. Keď niekto povie niečo, čo sa mu nepáči: „Ty buď ticho, s tebou si to vypočítam.“ (Smiech v sále.) Pán Galko, ale fakt sa vás nikto nebojí. Už ste ma odpočúvali, už ste ma odpočúvali, už ste sa mi tým vyhrážali pol roka, že to zverejníte. Viete, najväčšia zbabelosť (reakcie z pléna), najväčšia zbabelosť, ktorú má, viete (reakcia z pléna), presne, to je tá chvíľa, kedy vlastne nedokáže zniesť kritiku a musí stále kričať a potom a hovorí invektívy, lebo to je jediné, čo vlastne k dispozícii majú, hrubé nadávky, osočovania a tieto veci, to je jediné, čo majú k dispozícii, lebo fakty, bohužiaľ, nemajú, to sme si tu dneska dokázali. No a – vlastne nebudeme ním strácať čas, to je naozaj zbytočné. Faktom však zostáva, že jediné odborné, veľké dejateľstvo, ktoré spravili, je, samozrejme, je, samozrejme, odvodový bonus, ktorý bol rozložený absolútne na šróbiky. Tak komu chcete túto krajinu zveriť? Preto vy vlastne robíte tú kriminalizáciu, že sa snažíte každého vlastne obviňovať a na všetkých nadávať, lebo vaša neschopnosť je tak obrovská, že už vás za to musia kritizovať aj novinári protivládni. Obrovská. Chápete? Dostať takú nakladačku naozaj nie je neobyčajné. A keď sme sa bavili, a zhrniem to, že ako pripravil Richard Sulík Bratislavčanov o 20 mil., keď predal pozemok do vlastnej firmy, ako vlastne ste chceli prať peniaze zo štátu na svoje osobné účty v Liberálnom dome, ako ste vyplatili Skanske 20 mil. na základe listu. Pamätáte si, ako vyvádzate, keď niekde dochádza k rokovaniam o úhrade po rozhodnutí súdu, kauza Bžán napríklad, pán Rajtár, boli ste v nej taký aktívny. V kauze Bžán veľmi dobre fungoval minister hospodárstva. Zmluva je všeobecná, uzavretá ešte pred tým, než tá kauza prišla. No každý z nás povedal, 70 mil., čo ste sa zbláznili?! Ako pracuje zodpovedný minister? Ten alibistickejší by povedal, no tak čo vám poviem, no tak rozhodol súd, tak my to nezaplatíme, oni nás budú žalovať, vysúdia 70 plus nejaké percentá, ale veď to už nebude moja vláda, to bude iná vláda. Takto k tomu pristupovali vždy predchádzajúce pravicové vlády. Alebo bude aktívny, zodpovedný a profesionálny, príde a zoseká tú cenu na 2 % hodnoty veci, pretože Gabčíkovo je veľká vec a na Viedenskom arbitrážnom súde sa nedá žalovať vymyslená suma, tu ste neni niekde v banánovej republike. Vo Viedni musíte žalovať cenu, aj taký veľký poplatok musíte zaplatiť. Takže namiesto opätovne poďakovania za to, ako brilantne dokázal minister hospodárstva zvládnuť túto vec, sa mu dokáže dostať iba kritiky. Ale od kohože? Od toho, kto vyplatil firme, prepáčte, že som ju menoval, veď ona si to so mnou vysporiada, vyplatil len na základe listu, neboli ste dostatočne súčinní v známom tuneli v Bratislave. Tak im proste ministerstvo, lebo sa tak dohodli, vyplatilo 20 mil. eur za nič po skončení stavby. Za nič im vyplatilo navyše ceny, ktorú postavili, 20 mil. eur! To ste urobili vtedy, keď ste boli vo vláde, pán Rajtár; 20 mil. eur! Vysvetlite mi, prosím vás pekne, ako je možné, že ste sa k tomu nikdy nevyjadril? Keď chcete kritizovať nás, vymýšľať si na nás falošné obvinenie, musíte sa s tým vysporiadať. O čo sa stavíte, že vo svojom vystúpení napríklad pán Galko bude mať iba spleť tisícky bleskov, nadávok a urážok, ale ani raz nepovie, ako to bolo, keď Richard Sulík ukradol 20 mil. Bratislavčanom. Alebo ako vyplatili 20 mil. Skanske, alebo akým spôsobom predal pohľadávku, schválil predaj pohľadávky tunák pán Rajtár za 18-tisíc v hodnote 4,5 mil. eur. Toho sa určite nedočkáme. Čiže z môjho pohľadu je dôležité podľa činov hodnotiť tých ľudí, ktorí v čase, kedy bola rozpadnutá daňová správa, kedy vlastne za vlády Ivety Radičovej prišla prvá, veď ste to aj žalovali, prišla prvá vratka. Čo ste robili od tej vratky, pán Rajtár, prečo ste to nevyšetrovali od roku 2011? Prečo ste nezabránili fungovaniu tohto vratkového obchodu? Boli ste proti tomu, aby sa zlikvidoval keš, prečo ste tomu vtedy nezabránili? Veď prvá vratka v kauze Bašternák bola v roku 2011. Bez kontroly, bez ničoho. Tak prečo ste to vtedy neurobili? Ja som bol vtedy v opozícii. Takže všetky informácie ste v tom čase mali. No a, samozrejme, vyčítate mi teda vlastne to jediné, čo je, že teda sa poznám s človekom, ktorý je podozrivý z daňového podvodu. Mám taký malý problém, poznám sa s tromi daňovými podvodníkmi, z toho dvaja boli u mňa v kancelárii, a nebol to Bašternák. Tak bol u mňa v kancelárii, jeden daňový podvodník ma menoval do funkcie. A takisto, podobne ako v prípade pána Bašternáka, polícia jedno stíhanie na dépeháčku zastavila. Viete, ten rozdiel je predovšetkým v tom, že oni dvaja sú politici, tiež ich poznám a sú súčasťou politiky. A tam nie ste pripravení kritizovať. Prečo polícia zastavila vyšetrovanie DPH? Lebo tam nebola možná v tomto prípade krajná či účinná ľútosť. Prečo bolo zastavené vyšetrovanie? Povedzte! Lebo sa na to pán prezident štyrikrát pýtal pána generálneho prokurátora? Niekedy vás to zaujímalo? Opýtali ste sa na to niekedy? Keby ste nemali tú vašu selektívnu spravodlivosť, že vy môžte robiť všetko, akékoľvek vaše porušenia zákona sú úplne v poriadku, do toho sa vy nerozumiete, do toho vy nerozprávajte, vy ste nikto, my sme tí určení, ktorí majú tu viesť túto krajinu k tomu lepšiemu. Ale v živote ste túto otázku nepoložili. Nikdy. Presne pre ten váš dvojitý kilometer, ktorý máte. To vás nehnevá, vás v skutočnosti nehnevá, že nejakým spôsobom došlo k porušeniu zákona u pána prezidenta. Vás hnevá to, že ste nevyhrali voľby. Raz ich možno vyhráte. Taká je demokracia. Všimnite si, že naše voľby sú vždy jedny z najkvalitnejších a najtransparentnejších. Nikdy sme ich neovplyvňovali, čo pri ľuďoch, ktorí odporúčajú a lomia demokraciu cez koleno, si nemám vždy istotu, čo bude potom. A druhý daňový podvodník je ten, čo tu pred chvíľkou stál pred pánom, pred pánom premiérom. Prišiel a odišiel. (Smiech v sále.) Naozaj neviem zaujať stanovisko, akým spôsobom to bolo, ale pravda je taká, pravda je taká, veď on bude vystupovať, takže takisto tam určite nebudete počuť vyvrátenie svojich vecí. Deň pred daňovou kontrolou prepísal firmu na bieleho koňa. Deň pred daňovou kontrolu. Urobil som také pochybenie snáď niekedy ja? Alebo niečo také som spravil so svojimi firmami, pán Rajtár, niekedy? Alebo som zneužil vlastnú matku na daňový podvod? Že by som ju donútil za 2 mil. urobiť cesťák?! A tváril sa, že 900 kilometrov denne v pracovný deň alebo 600 kilometrov 365 dní v roku s ňou jazdím niekam? A vystavil som ju tak riziku pred daňovým úradom?! Vy ste potopili svojho poslanca aspoň. Dobre. To je otázka zbabelosti, ale vlastnú... (Reakcia z pléna.) Asistenta. Čo som povedal? Poslanca? No. Asistenta. Ale to je neuveriteľné. Dva milióny na falošných cesťákoch na aute od pána Viskupiča. Aby som nehovoril, to bol jeho brat, to nebolo pána poslanca Viskupiča, jeho brata. Auto, ktoré podľa STK-čkového výstupu nikdy toľko kilometrov nenajazdilo. A biely kôň, na ktorého predal pán Matovič firmu, povedal jasne, v živote Matovič na Fabii nejazdil. Taká Fabia pre našu nejazdila. Máte tu svedeckú výpoveď, máte tu technický dôkaz, a napriek tomu som nepočul raz, že by ste k tomu zaujali stanovisko, pán Rajtár. Ak chcete byť relevantný a uveriteľný, že bojujete proti zlu, tak sa musíte na takéto veci pýtať! To je proste fakt. A zastavené konanie bolo iba preto, pretože v roku 2010 sa to podarilo zamiesť pod koberec počas vlády Ivety Radičovej. Ja viem, že to vyzerá, že my sa na nich vyhovárame, ale naozaj za ten rok a pol je to naozaj turecká telenovela toho, čo ste narobili. A on vlastne iba preto išiel do politiky, aby si dokázal tieto veci zamazať. Dneska sú všetky premlčané! A to je celý problém. Ale ten, ten čierny tieň, ktorý na sebe má, že tento štát obral o dane, on hovorí, že veľa zaplatil. No áno, tak asi zaplatil veľa, ale asi má zaplatiť viac. On vie svoju vlastnú históriu, akým spôsobom sa k tým peniazom dostal a čo robil, on to veľmi dobre vie. A práve preto sa tak bráni vždy, keď sa niečo začne vyšetrovať. A to sa vrátim na začiatok toho, čo som povedal, keď som začínal, že čo je skutočný dôvod toho odvolávania. To, že si dovolila polícia opäť predvolať pána Matoviča? To je ten skutočný dôvod? Veď ste to chceli urobiť podstatne skorej. Vždy, keď niekto, pán prezident alebo pán Matovič sú vyšetrovaní, tak som na rade. Pán prezident tu povedal takú zaujímavú vec, že len tieň podozrenia by mal znamenať, že ten človek odstúpi, je to otázka elementárnej slušnosti. A ako je to, čo je na pánovi prezidentovi, to sa ako volá? To nie je tieň, to je celý, celý topoľ, ktorý naňho padol. Chápete? A jeho výhovorka je vždy, ja som neprelietal milión dolárov, á, eur, mne to povedal Kaliňák, že to mám robiť. Ja som neurobil daňový podvod, môj účtovník povedal, že to mám urobiť. Ja som nerobil svoju volebnú kampaň, mne povedali, že takto to mám urobiť, že si svoju volebnú kampaň dám do nákladov. To ste počuli niekedy? To SaS-ka je veľký odborník v tejto otázke v Liberálnom dome, ale tiež si nepamätám, že by si dali do nákladov svojich firiem a to teda už je prekvapujúce. (Smiech v sále.) To znamená, máme tu regulérnych daňových podvodníkov, ktorí boli aj odsúdení, kde bolo zistené teda, že sa trestný čin stal, jedného zachránila účinná ľútosť, ktorú zrejme má k dispozícii iba, iba pán prezident, druhého zachránilo premlčanie. Ja som ten, ktorý nie je za kriminalizáciu politickej scény. Ani som nikdy nebol. Ale rovnako tak platí, že som ani nikdy nedával žiadne pokyny, aby sa niečo riešilo, neriešilo, a tí, ktorí sú v polícii a s políciou pracujú, to vedia veľmi dobre. To vedia veľmi dobre! A niekto si to ale vymyslí, pretože má potrebu povedať, že, viete, ja som trestné oznámenie nepodával ani na pána Špirka. To si zistíte správne informácie, ako to bolo a ako zase raz jedna falošná zápisnica vznikla a prečo je to problém. Prečo je to problém. A kto ten v skutočnosti, to trestné oznámenie dal a kto to trestné konanie viedol. Minister vnútra s tým naozaj nemá nič spoločné. To znamená, aby som to celé zhrnul. Opozícia sa svojimi neustálymi útokmi snaží prekrývať svoju odbornú neschopnosť, čo sme si tu dnes demonštrovali na základe jednotlivých článkov a svojich vlastných výstupov, snaží sa zakryť svoje vlastné zlyhania, ktoré urobila, už za rok a pol bola Slovenská republika rozvrátená, veď to je to, že 66. miesto v rebríčku netransparentnosti, to nevzniklo len tak. Ono bolo predtým nejak pod 60, tam vyskočilo v 2011 hore a potom začalo opätovne klesať. To je určitá vizitka. To je určitá vizitka. A v tej DNA-čke to jednoducho majú, že oni, najlepšie im povedal nejaký spin doktor, že kričať na ostatných a tým prekryjem všetky problémy. Takže uvidíte aj teraz, čo sa spustí, samozrejme, vo faktických, ale aj v následných vystúpeniach, ktoré budú presne o tom. Len krik, len nadávky, žiadne relevantné, žiadne relevantné fakty. (Reakcie z pléna.) A vec je tá, že ku faktom sme sa nikdy nedostali, pretože to nie je podstatné, lebo ich vlastné zlyhania, ich vlastné zlyhania sa nedajú nijakým spôsobom prekryť. No a ja som to ešte nespomenul, samozrejme, ale z môjho pohľadu, pán Baránik, vy ste taký, čo ste kričali na pána premiéra, lebo vy ste tiež zjedli všetku múdrosť sveta a vždy tak vystupujete, že všetci sú úplní blbci, len vy ste ten múdry. Tak jedna poznámka k vašej odbornosti, pán Baránik. Vy ste schopný obviniť hocikoho. A vy ste obvinil Okresný súd Bratislava V, že teda to je divné, že sudca dostal 4 podania z 5. A vy musíte vedieť, pán doktor práv, že na súde sú takzvané odbornosti, že? A že trestnému sudcovi nemôžu prideliť spis rozvodu manželstva a sudcovi, ktorý má na starosti civilné konanie, nemôžu prideliť vraždu. A v Bratislave sú len traja sudcovia, ktorí robia zmenky. Z toho jeden je dlhodobo PN, čiže to môže prideľovať iba dvom. A to vy veľmi dobre viete, a napriek tomu sa znížite k brutálnemu obvineniu sudcov, že zase to niekto manipuloval, lebo Kočner či kto? Veď to je váš obchodný partner v SaS-ke. (Reakcia z pléna.) No tak vášho predsedu, s ním ste boli na tlačovke. S ním ste boli na tlačovke. Čiže z môjho uhla pohľadu, pán Baránik, viete čo... (Reakcia z pléna.) Povedali ste, pán Baránik, povedali ste, že z 28 sudcov to napadlo jednému, to je divné. Ale vy predsa veľmi dobre viete, ak ste advokát a hrdíte sa tým, že ste advokát, že trestnému sudcovi to napadnúť nemôže, že? Tak prečo klamete?! Povedzte mi iba principiálne, prečo klamete? Prečo si to vymýšľate? Len preto, aby ste boli zaujímavý, len preto, aby to bolo, že zase môžte niečo kritizovať? Toto je choroba tejto spoločnosti, z princípu sa bičujeme, nie preto, aká je pravda, ale z princípu chcete bičovať všetkých nevinných ľudí, ktorí s tým nič nemajú, to nie sú politici, to je normálne odborná znalosť, vec, že trestný sudca trestné veci, civilný sudca civilné veci, PNC, čo je vlastne starostlivosť o maloletých, dostali veci od maloletých a tí, ktorí sú na zmenky, dostávajú zmenky. A že ich nie je miliarda, to vieme predsa všetci. Tak prečo útočíte na sudcov, na prokurátorov? Lebo vám to nevyhovuje? Lebo chcete vlastne znásilniť ústavu opätovne, keď raz budete pri moci, že my vám ukážeme, že nie podľa práva budú súdení, ale podľa toho, čo my povieme, lebo tak ste to doteraz vždy pri moci, keď ste ju mali, aj zneužívali. Naša vláda za 10 rokov nemala problém s odpočúvaním ani so zneužívaním takýchto vecí. Spomeňte si, kedy naposledy sa na demonštrantov použilo vodné delo? Schválne. Kedy naposledy? No keď bola SaS-ka. Vy hovoríte o komunistoch často, pán Baránik. Tak v ´89. a potom, keď bola vo vláde SaS-ka. Veľmi pekne vám ďakujem za pozornosť, toľko som chcel skomentovať návrh, ktorý mal v sebe 20 preukázateľných lží. A fakt... (Reakcia z pléna.) Prosím? Medzitým som zistil ďalšie tri (smiech v sále), ktoré som si, ktoré som si predtým nevšimol, lebo súviseli s textom, ktorý som si vtedy nedočítal. A z môjho pohľadu naozaj neustále sa snažíte prekryť svoje vlastné zlyhania a o tom je aj dnešné odvolávanie. Ďakujem za pozornosť. (Potlesk.)